**POGODBA ŠT. C1611-22-101000 O PLAČILU STROŠKOV**

**ZA UPRAVLJANJE KAPITALSKIH NALOŽB V LASTI REPUBLIKE SLOVENIJE**

**ZA LETO 2022**

ki jo skleneta:

REPUBLIKA SLOVENIJA, Gregorčičeva ulica 20, 1000 Ljubljana, matična številka: 5854814000, ki jo zastopa Vlada Republike Slovenije oziroma po njenem pooblastilu mag. Andrej Šircelj, minister za finance,

in

SLOVENSKI DRŽAVNI HOLDING, d. d., Mala ulica 5, 1000 Ljubljana, matična številka: 5727847000, ki ga zastopata predsednik uprave dr. Janez Žlak in član uprave Janez Tomšič,   
(v nadaljnjem besedilu: SDH)

(v nadaljnjem besedilu zgoraj imenovani tudi: Pogodbeni stranki)

1. člen

Pogodbeni stranki uvodoma ugotavljata, da:

* je na podlagi prvega odstavka 19. člena Zakona o Slovenskem državnem holdingu (Uradni list RS, št. 25/14; v nadaljnjem besedilu: ZSDH-1) SDH pristojen za upravljanje kapitalskih naložb (v nadaljnjem besedilu: naložbe) Republike Slovenije v imenu in za račun Republike Slovenije po lastni presoji in v skladu z ZSDH-1;
* SDH upravlja z naložbami po seznamu, ki so bile skladno z 88. členom ZSDH-1 dne 26. 4. 2014 prenesene v upravljanje na SDH, razen če je bilo po tem na zakonski podlagi upravljanje preneseno na drugo osebo, z naložbami, ki jih je Republika Slovenija pridobila iz naslova dedovanja, ter z drugimi naložbami, ki jih je pridobila kasneje in o tem skladno s tretjim odstavkom 19. člena ZSDH-1 obvestila SDH;
* je SDH v skladu s prvim odstavkom 27. člena ZSDH-1 za upravljanje naložb, ki niso v njegovi lasti, upravičen do plačila, ki se določi na podlagi dejanskih upravičenih stroškov, povezanih z upravljanjem naložb;
* se je z 81. členom Zakona o izvrševanju proračunov Republike Slovenije za leti 2021 in 2022 (Uradni list RS, št. 174/20) spremenil 19.a člen Zakona o Slovenskem odškodninskem skladu (Uradni list RS, št. 21/11 – uradno prečiščeno besedilo,   
  9/16 – ZGGLRS in 55/17) tako, da SDH najkasneje do 31. decembra 2022 neodplačno prenese v last Republike Slovenije strateške in pomembne naložbe, ki jih ima v lasti na presečni dan 20. decembra 2022;
* v skladu z drugim odstavkom 27. člena ZSDH-1 višino nadomestila in druga medsebojna razmerja v zvezi z opravljanjem nalog upravljanja naložb Republike Slovenije uredita SDH in Republika Slovenija s pogodbo, ki jo sklene za Republiko Slovenijo Vlada Republike Slovenije na predlog ministra, pristojnega za finance;
* je SDH, po pridobitvi soglasja nadzornega sveta SDH, Letni načrt upravljanja kapitalskih naložb za leto 2022 (v nadaljnjem besedilu: LNU 2022) poslal na Ministrstvo za finance z namenom, da skladno z ZSDH-1 Vlada Republike Slovenije poda soglasje k LNU 2022;
* so v skladu s četrtim odstavkom 31. člena ZSDH-1 določbe politike upravljanja naložb za organe SDH zavezujoče in da se v primeru, če SDH pridobiva kapitalske naložbe v imenu in za račun Republike Slovenije, za pridobivanje oziroma postopek pridobivanja med drugim uporabljajo tudi posebne določbe glede najema finančnih institucij in drugih svetovalcev v postopkih razpolaganja in pridobivanja kapitalskih naložb (oddelek 16.7).

2. člen

Republika Slovenija se zaveže SDH za leto 2022 plačati nadomestilo dejanskih upravičenih stroškov, povezanih z upravljanjem naložb v lasti Republike Slovenije do višine   
5.216.852,46 EUR brez DDV oz. 6.364.560,00 EUR z DDV.

Republika Slovenija bo obveznost iz prejšnjega odstavka poravnavala mesečno, in sicer 30. dan po prejemu računa, ki ga bo izdal SDH za pretekli mesec.

3. člen

Pogodbeni stranki ugotavljata, da je Računsko sodišče Republike Slovenije opravilo revizijo učinkovitosti poslovanja SDH pri upravljanju kapitalskih naložb in SDH podalo priporočila glede ugotavljanja upravičenih stroškov upravljanja ter glede ločenega evidentiranja stroškov SDH, ki se nanašajo na različne dejavnosti.

SDH se zavezuje, da bo v sodelovanju z Ministrstvom za finance najpozneje do konca leta 2022 zaključil z aktivnostmi za opredelitev načina uveljavljanja plačila stroškov upravljanja kapitalskih naložb v lasti Republike Slovenije, in sicer za določitev, kateri stroški (vrsta, višina) predstavljajo upravičene stroške, ki so podlaga za določitev plačila SDH za upravljanje kapitalskih naložb v lasti Republike Slovenije, in načina njihovega ugotavljanja (evidence in dokazila, s katerimi bi SDH dokazal nastanek teh stroškov).

SDH se zavezuje, da bo najpozneje do 30. 9. 2022 sprejel organizacijski predpis, s katerim bo opredelil pravila in postopke za razporejanje stroškov SDH po stroškovnih nosilcih, ter vzpostavil stroškovne nosilce, ki bodo ustrezali posamezni pravni podlagi, in ga poslal Ministrstvu za finance v pregled.

4. člen

Poleg nadomestila iz 2. člena te pogodbe se Republika Slovenija zaveže plačati sorazmerni del dejanskih upravičenih stroškov zunanjih izvajalcev v postopkih pridobivanja ali razpolaganja z naložbami Republike Slovenije. Uprava SDH je dolžna ravnati pri svojih odločitvah s skrbnostjo dobrega gospodarja.

Med dejanske upravičene stroške iz prejšnjega odstavka sodijo: stroški pravnih in finančnih storitev (nadomestila, nagrade za uspešno prodajo ter drugi stroški svetovalcev, potrebni za izvedbo postopkov pridobivanja in razpolaganja, stroški skrbnih pregledov družb, stroški cenitev družb, stroški javnih objav, stroški storitev depozitarjev (escrow)), stroški podatkovne sobe, prevodov, vpisov v centralni register nematerializiranih vrednostnih papirjev, stroški svetovanja v zvezi s komuniciranjem v zahtevnejših postopkih in drugi nujni stroški, povezani s postopki pridobivanja in razpolaganja (npr. različne takse in pristojbine), vključno z davki in dajatvami v tej zvezi. V primeru, da SDH za opravljanje nalog skladno z ZSDH-1 odloči, da so v zvezi z zunanjimi izvajalci potrebni in upravičeni še kakšni drugi stroški, razen prej navedenih, o tem predhodno obvesti in poda pojasnilo skrbniku pogodbe na strani Republike Slovenije.

Račun za povračilo sorazmernega dela dejanskih upravičenih stroškov iz prejšnjega odstavka tega člena izda SDH praviloma po zaključku postopka pridobivanja ali razpolaganja s posamezno naložbo. SDH računu, ki ga pošlje ministrstvu, pristojnemu za finance, priloži obrazložena dokazila o nastanku stroškov. Republika Slovenija poravna račun 30. dan po prejemu le-tega.

V primeru, ko se postopek pridobivanja ali razpolaganja ne zaključi s pridobitvijo, odsvojitvijo oziroma s prenosom lastništva naložbe Republike Slovenije na drugo osebo, mora SDH k računu za povračilo vseh dejanskih upravičenih stroškov zunanjih izvajalcev, nastalih v zvezi s postopkom pridobivanja ali razpolaganja, priložiti poročilo o izvedenem postopku z obrazložitvijo izvedenih aktivnosti v postopku in vzrokov za neuspešen zaključek postopka, iz katerega mora biti razvidno strokovno, skrbno in gospodarno ravnanje SDH.

5. člen

Če več prodajalcev sodeluje v skupnem postopku prodaje, katerega predmet je tudi naložba Republike Slovenije, se višina oziroma način delitve stroškov postopka skupne prodaje opredeli v sporazumu med prodajalci. Stroški prodaje naložbe Republike Slovenije so v takem primeru tisti dejanski upravičeni stroški, ki jih je glede na določila sporazuma med prodajalci in glede na morebitna podpisana pisma o nameri dolžna plačati Republika Slovenija. Praviloma je to sorazmerni del stroškov postopka skupne prodaje, ki se izračuna kot razmerje med deležem naložbe v lasti Republike Slovenije, ki je predmet postopka skupne prodaje, in seštevkom deležev v lasti vseh prodajalcev, vključno z deležem v lasti Republike Slovenije, ki sodelujejo v postopku skupne prodaje in so na podlagi sporazuma ali pisma o nameri dolžni kriti stroške.

6. člen

SDH najkasneje do konca avgusta posameznega leta seznani skrbnika te pogodbe na strani Republike Slovenije z obrazloženo oceno načrta predvidenih aktivnosti in z ocenjeno vrednostjo stroškov, povezanih z upravljanjem, pridobivanjem in razpolaganjem z naložbami Republike Slovenije za naslednji dve leti.

SDH o potrditvi svojega poslovnega načrta seznani skrbnika te pogodbe na strani Republike Slovenije z načrtovano vrednostjo in specifikacijo stroškov, povezanih z upravljanjem, pridobivanjem in razpolaganjem z naložbami Republike Slovenije za naslednje leto.

SDH pogodbeno dokumentacijo, sklenjeno v imenu in za račun Republike Slovenije, posreduje skrbniku te pogodbe na strani Republike Slovenije.

SDH o načrtovanih in izvedenih aktivnostih, povezanih z upravljanjem, pridobivanjem in razpolaganjem z naložbami Republike Slovenije, ki vplivajo na proračun Republike Slovenije, mesečno seznanja skrbnika te pogodbe na strani Republike Slovenije, in sicer do dvajsetega dne tekočega meseca za naslednji mesec o načrtovanih aktivnostih oziroma do dvajsetega dne v mesecu za pretekli mesec o izvedenih aktivnostih.

7. člen

Skrbnik pogodbe na strani Republike Slovenije je Pija Sidonija Šilc, v primeru njene odsotnosti pa Romana Oberstar.

Skrbnik pogodbe na strani SDH je Štefka Kavčič, v primeru njene odsotnosti pa Anja Trebovc.

8. člen

Za reševanje morebitnih sporov med Pogodbenima strankama, ki bi izvirali iz te Pogodbe ali v zvezi z njo, in ki jih Pogodbeni stranki ne bi uspeli rešiti na sporazumen način, bo pristojno stvarno pristojno sodišče v Ljubljani.

Pogodba je sestavljena v dveh izvodih, od katerih prejme vsaka Pogodbena stranka po en izvod.

Pogodba začne veljati z dnem, ko jo podpišeta obe Pogodbeni stranki.

V primeru uveljavitve zakona, s katerim bi se pred iztekom veljavnosti Pogodbe poseglo v veljavnost 19. in 27. člena ZSDH-1, Pogodba preneha veljati z dnem uveljavitve takšnega zakona.

|  |  |
| --- | --- |
| Datum: | REPUBLIKA SLOVENIJA,  ki jo zastopa Vlada Republike Slovenije,  po njenem pooblastilu pa  mag. Andrej Šircelj, minister za finance |
| Datum: | Slovenski državni holding, d. d.  dr. Janez Žlak, predsednik uprave  Janez Tomšič, član uprave |